Irden ad yawi baba izgaren ɣer uzaɣer ad yekrez tifarkiwin ad yezreɛ irden, mi d ass deg wwan yirden-nni ad ten-id-nemgger d iqttunen ( d tiymusin ) ad ten-id-neccid ad ten-idnawi ɣer unnar; annar-agi yeslaɣ s wakal d zbel, ad t-neččer d irden mi d ass deg ḥeḍmen neɣ qquren, ad kecmen yezgaren ad serwten ( izgaren-agi xedmen-asen tikmamin akken ur tetten ara ), mi neɣden tirect-nni ad iruḥ baba d iflaḥen ad tt-sizedgen ad sebden luḥ ad ten-ɣumen s ubarnus mi d yewweḍ yiḍ ččan imenssi ad ktilen irden-nni s uqarwi, mi ara tewwet lkimya ad tektilin alamma qrib d lefjer, akken ad yalem lefjer ad ten id-yawi baba ɣer uxxam ad ten-ssif s uɣarbal ad ten-ssired akken ad asen-ikkes wakal, ad ten-nefsar deg ubaḥnuq, ad ten-nefru seg uzeru imiren ad yawi baba kra ɣer tissirt ad ten-id-yẓeḍ d awren ad t-nerr ɣer tsebalin, ma d irden nniḍen uqbel ad ten-nerr ɣer ukufi ad as-nexdem aqcuc i teḥnac-is akken ur d tenɣalen ara. Ula d timẓin am yirden itent-nxdem.